ΦιλόΔημος ΙΙ: Επιχορηγήσεις 10,5 εκατ. ευρώ σε δήμους

Επιχορηγήσεις συνολικού ποσού 10.528.488 ευρώ, ενέκρινε το υπουργείο Εσωτερικών σε δήμους για την αντιμετώπιση ζημιών και καταστροφών που προκλήθηκαν στις υποδομές τους από την κακοκαιρία, για έργα υποδομών με σκοπό την αντιμετώπιση της λειψυδρίας, για την υλοποίηση του προγράμματος κοινωνικής προστασίας και την ένταξη πράξεων στο πλαίσιο του Προγράμματος «ΦιλόΔημος ΙΙ».

Ειδικότερα, για την προμήθεια – τοποθέτηση εξοπλισμού για την αναβάθμιση παιδικών χαρών εντάσσονται στο πρόγραμμα «ΦιλόΔημος ΙΙ» οι Πράξεις των δήμων Αρχαίας Ολυμπίας (288.000 ευρώ), Κυθήρων (238.000 ευρώ), Πύλης (273.460 ευρώ), Λαυρεωτικής (318.990 ευρώ), Ελασσόνας (283.624 ευρώ) και Σιντικής (299.905 ευρώ), ενώ για τη συντήρηση σχολικών κτιρίων και αύλειων χώρων, εντάσσεται στο ίδιο πρόγραμμα η σχετική Πράξη του δήμου Αρχαίας Ολυμπίας (65.000 ευρώ)

Για τα έργα αποκατάστασης των ζημιών από τα έντονα καιρικά φαινόμενα που έπληξαν τους παρακάτω δήμους της χώρας, εγκρίθηκαν επιχορηγήσεις ύψους 1.830.000 ευρώ στους δήμους Αγρινίου (120.000 ευρώ), Αίγινας (250.000 ευρώ), Αριστοτέλη (250.000 ευρώ), Γορτυνίας (300.000 ευρώ), Ήλιδας (80.000 ευρώ), Κορινθίων (80.000 ευρώ), Μεγαρέων (250.000 ευρώ), Πύλου Νέστορος (200.000 ευρώ), καθώς και στη ΔΕΥΑ Πύλου Νέστορος (300.000 ευρώ).

Εγκρίθηκαν, ακόμα, οι επιχορηγήσεις ύψους 400.000 ευρώ, στους δήμους Φιλιατών, (200.000 ευρώ) και Μαντουδίου – Λίμνης – Αγίας ‘Αννας (200.000 ευρώ), για τη χρηματοδότηση έργων για την αντιμετώπιση προβλημάτων που δημιουργήθηκαν από τη λειψυδρία.

Τέλος εγκρίθηκαν οι επιχορηγήσεις συνολικού ύψους 6.531.509 ευρώ, σε 12 δήμους για την κάλυψη δαπανών άμεσων βιοτικών αναγκών και αντικατάστασης οικοσκευής λόγω φυσικών καταστροφών που έπληξαν τους δημότες τους.

Ειδικότερα, για την οικονομική ενίσχυση των πληγέντων από την πυρκαγιά στις 23/7/2018 επιχορηγούνται οι δήμοι Μαραθώνα με 4.917.982 ευρώ και Μεγαρέων με 49.890 ευρώ, ο οποίος θα λάβει επιχορήγηση άλλα 24.064 ευρώ, για την αντικατάσταση οικοσκευής των πυρόπληκτων.

Επιχορηγούνται επίσης οι δήμοι Αγιάς με 15.825 ευρώ, για την αντικατάσταση οικοσκευής των πληγέντων από την πλημμύρα στις 26/2/2018, ‘Αργους Μυκηνών, με 320.000 ευρώ, για την κάλυψη άμεσων βιοτικών αναγκών και αντικατάσταση οικοσκευής των πληγέντων από την πλημμύρα στις 29/9/2018, Ασπροπύργου με 1.174 ευρώ για την κάλυψη άμεσων βιοτικών αναγκών από την πλημμύρα στις 27,28 και 29/9/2018, Ζακύνθου με 6.680 ευρώ, για την αντικατάσταση οικοσκευής των πληγέντων από τις πλημμύρες του Νοέμβρη και Δεκέμβρη 2016, Ιστιαίας – Αιδηψού, με 16.581 ευρώ, για την κάλυψη άμεσων βιοτικών αναγκών και αντικατάσταση οικοσκευής των πληγέντων από την πλημμύρα στις 29 και 30/9/2018, Κηφισιάς με 45.103 ευρώ, για την αντικατάσταση οικοσκευής των πληγέντων από τις πλημμύρες στις 26, 27, 28 και 29/7/2018, Λοκρών, με 64.106 ευρώ, για την αντικατάσταση οικοσκευής των πληγέντων από την πλημμύρα στις 29/9/2018, Νέστου με 1.066.582 ευρώ, για την αντικατάσταση οικοσκευής των πληγέντων από την πλημμύρα στις 28/6/2018 και Σκιάθου με ποσό 3.522 ευρώ, για την αντικατάσταση οικοσκευής των πληγέντων από την πλημμύρα στις 30/9/2018.